**Javni poziv za odabir jedinica lokalne samouprave za pripremu akcionog plana energetski održivog razvoja i klimatskih promjena (SECAP)**

**Tuzla, 16. februar 2024. godine**

**PREDMET JAVNOG POZIVA**

Predmet Javnog poziva je prikupljanje prijava za pripremu **Akcionog plana** **energetski održivog razvoja i klimatskih promjena (SECAP)** u jedinicama lokalne samouprave (JLS) u Bosni i Hercegovini, koje do momenta raspisivanja Javnog poziva nemaju prihvaćen SECAP od strane Sporazuma gradonačelnika za klimu i energiju.

SECAP - Sustainable Energy and Climate Action Plan je ključni dokument koji predstavlja način na koji će lokalne vlasti doprinijeti implementaciji konkretnih aktivnosti koje imaju za cilj ublažavanje uticaja te unaprjeđenje adaptacijskih sposobnosti na lokalnom nivou, u odnosu na klimatske promjene, kao i naporima koji se ulažu za smanjivanje emisija stakleničkih plinova.

Napori JSL u dekarbonizaciji i ublažavanju uticaja klimatskih promjena su integrisani **Sporazumom gradonačelnika za klimu i energiju (Covenant of Mayors).** Sastavni dio Sporazuma je izrada SECAP-a kome prethodi donošenje odluke o pristupanju, potpisivanje pristupnice i donošenje rješenja o imenovanju tima i savjetodavne grupe JLS za izradu SECAP-a. Ovaj sporazum je najveći svjetski pokret gradova i opština usmjeren na lokalne aktivnosti koje utiču na klimu i energiju. Pristupanjem ovom sporazumu, JLS iskazuju svoju posvećenost postizanju EU klimatskih i energetskih ciljeva, smanjenjem emisija stakleničkih plinova. Članstvo JLS u Sporazumu gradonačelnika za klimu i energiju je besplatno.

Ovaj Javni poziv je otvoren za JLS koje izraze volju da postanu članice Sporazuma gradonačelnika za klimu i energiju, prijavljivanjem na ovaj Javni poziv, kao i za JLS koje su članice Sporazuma gradonačelnika za klimu i energiju ali nemaju prihvaćen SECAP od strane Sporazuma gradonačelnika za klimu i energiju. Shodno tome, one JLS koje budu odabrane za izradu SECAP-a biće u obavezi da zvanično pristupe Sporazumu gradonačelnika za klimu i energiju, tokom procesa izrade SECAP-a.

SECAP se temelji na referentnom inventaru emisija i ocjenjivanjima rizika i izloženosti, koji sadrže analizu trenutnog stanja. SECAP definiše konkretne mjere smanjenja emisija, kao i vremenske okvire i odgovornosti, koji će dugoročnu strategiju pretvoriti u konkretne provedive aktivnosti.

Primarno područje djelovanja predstavljaju programi i akcije uštede energije u javnim zgradama u vlasništvu lokalnih vlasti koje predstavljaju značajne potrošače energije, npr. za zagrijavanje i osvjetljavanje. Pored toga, značajna smanjenja potrošnje energije mogu se postići u drugim uslužnim djelatnostima, kao što su javni prevoz i javna rasvjeta. JLS mogu pomoći u informisanju i motivisanju svojih građana, preduzeća i drugih subjekata na lokalnom nivou, kako efikasnije koristiti energiju, te provoditi aktivnosti na podizanju svijesti o značaju uključenja cjelokupne zajednice u podržavanju politika energetske efikasnosti.

Koristi koje JLS imaju od izrade i realizacije lokalnih akcionih planova energetski održivog razvoja i klimatskih promjena, su sljedeće:

* Opredijeljenost za energetski održivi razvoj na načelima zaštite okoliša, energijske efikasnosti i obnovljivih izvora energije;
* Postavljanje temelja za održivi razvoj;
* Pokretanje novih finansijskih mehanizama za provedbu mjera energijske efikasnosti i korištenja obnovljivih izvora energije;
* Osiguranje dugoročne sigurnosti u snabdijevanju energijom;
* Povećanje kvaliteta života građana (poboljšanje kvaliteta zraka, osiguranje životnog komfora, smanjenje saobraćajnih zagušenja i nesreća, itd.).

**Centar za razvoj i podršku CRP** iz Tuzleu Bosni i Hercegovini, u partnerstvu sa Fondacijom za razvoj sjevera Crne Gore iz Nikšića i Smart kolektivom iz Beograda, Srbija, vodi aktivnosti pripreme Akcionih planova energetski održivog razvoja i klimatskih promjena (SECAP) za odabrane JLS u okviru projekta **„Green Kick“**. Odabrane JLS dobiće podršku za razvoj SECAP-a u vidu tehničke pomoći, koja uključuje pružanje savjetodavnih usluga i angažovanje stručnjaka za izradu dokumenata, koji će usko sarađivati s timovima JLS. Tokom ovog procesa biće organizovane aktivnosti za zaposlene u lokalnoj upravi koje se tiču izgradnje kapaciteta, poput obuka, radionica ili seminara. Finansijsko učešće JLS u procesu pripreme SECAP-a nije predviđeno.

Trajanje Green Kick projekta je decembar 2023. – mart 2026. godine. Projekt je dio Evropske klimatske inicijative (EUKI) (<https://www.euki.de/en>). EUKI je instrument za finansiranje projekata, Njemačkog federalnog ministarstva ekonomskih poslova i klimatske akcije (BMWK). EUKI-jev konkurs za odabir projektnih ideja sproveo je Deutsche Gesellschaft für Internationale Zusammenarbeit (GIZ) GmbH. Sveobuhvatni cilj EUKI-ja je poticanje klimatske saradnje unutar Evropske unije (EU) kako bi se smanjile emisije stakleničkih plinova.

Cilj Green Kick projekta jeste ojačati uticaj civilnog društva u Bosni i Hercegovini, Crnoj Gori i Srbiji na zakonodavstvo u oblasti dekarbonizacije i ublažavanja uticaja klimatskih promjena, razvojem kapaciteta, poboljšanjem saradnje organizacija civilnog društva (OCD) sa jedinicama lokalne samouprave (JLS), i javnom kampanjom članica regionalne GEAR mreže OCD.

Zajedničkim radom Centra za razvoj i podršku i JLS olakšat ćemo pristupanje JLS globalnom savezu, Sporazumu načelnika/gradonačelnika (Covenant of Mayors) i pripremit ćemo njihove Akcione planove održivog upravljanja energijom i prilagođavanja klimatskim promjenama (SECAP). **Ovim pozivom planiramo odabrati i uključiti 15 opština i gradova iz regiona, od čega 5 u Bosni i Hercegovini**.

**USLOVI ZA PRIJAVU NA JAVNI POZIV**

Pet jedinice lokalne samouprave, iz Javnog poziva bit će odabrano na temelju evaluacije dostavljenih obaveznih dokumenata:

1. **Popunjena Prijava:**

Popuniti osnovne podatke o aplikantu, prema Prilogu I.

1. **Priložena dokumentacija:**

Studije, akcioni planovi, strategije, itd., koji postoje na nivou JLS-a, a koji su usko vezani za problematiku energetske održivosti, zaštite okoliša/životne sredine i klimatskih promjena, prema Prilogu I.

**Napomene:**

1.      Prijave koje ne sadrže potrebnu dokumentaciju neće biti uzete u razmatranje.

2.      **Jedna (1) JLS iz BiH, čiji finalni dokument SECAP, bude ocijenjen kao najbolji od strane međunarodne nezavisne ekspertne komisije, će biti nagrađena sa novčanom iznosom od 6.000,00 € (ili u protuvrijednosti u domaćoj valuti). Ovaj iznos će namjenski biti utrošen za nabavku neophodne „zelene EE i OIE opreme“, koja će biti regulisana posebnim ugovorom o namjenskoj donaciji, sklopljenim između CRP-a i pobjedničke JLS.**

**OSNOVNI KRITERIJI ODABIRA**

1. Postojanje planske i strateške dokumentacije na nivou JLS i zastupljenost energetske efikasnosti i obnovljivih izvora energije (LEAP, SEAP, Plan upravljanja otpadom, Strategija razvoja, itd.) – do 30 bodova
2. Iskustva JLS u radu i ostvarenoj saradnji sa organizacijama civilnog društva, međunarodnim razvojnim agencijama, i drugim akterima – do 30 bodova
3. Spremnost JLS da aktivno učestvuje u procesu izrade SECAP-a - do 40 bodova

Sa svakom JLS, čija prijava sadrži traženu dokumentaciju, će biti obavljene konsultacije koje imaju za svrhu ocjenu spremnosti JLS da aktivno učestvuje u procesu izrade SECAP-a (funkcionalnost JLS u donošenju odluka, dostupnost podataka o javnoj infrastrukturi i uslugama, interni kapaciteti JLS, itd.). U prijavnom obrascu je potrebno navesti kontakt osobu sa kojom će biti obavljene konsultacije.

**VREDNOVANJE PRIJAVA**

Vrednovanje i rangiranje aplikacija pristiglih na Javni poziv, vršit će posebna Komisija koju sačinjava CRP, uz mogućnost učešća predstavnika vlasti u ulozi posmatrača. Izbor 5 JLS koje će biti uključene u proces izrade SECAP-a vršit će se na osnovu ocjene Komisije, korištenjem gore navedenih kriterija. Komisija će izvršiti konačno bodovanje i napraviti rang listu pristiglih aplikacija.

Rezultati Javnog poziva o odabiru JLS će biti objavljeni na internet stranici i društvenim mrežama CRP-a [www.crp.org.ba](http://www.crp.org.ba) i Evropske klimatske inicijative (EUKI) (<https://www.euki.de/en>), u roku od 7 (sedam) dana, od dana donošenja odluke. Prije donošenja konačne odluke o odabiru CRP zadržava pravo da zatraži dodatna pojašnjenja od aplikanata, kao i pravo odbijanja pristiglih aplikacija.

**DOSTAVLJANJE PRIJAVA**

Prijavu sa traženom dokumentacijom, u skladu sa gore navedenim uslovima, treba dostaviti u jednom originalnom štampanom primjerku i jednoj elektronskoj verziji (CD ili USB), u zatvorenoj koverti sa naznakom **„Prijava za učešće u pripremi akcionog plana energetski održivog razvoja i klimatskih promjena (SECAP), u okviru Green Kick projekta“** na adresu:

**Centar za razvoj i podršku CRP**

**Turalibegova 36, 75000 Tuzla, Bosna i Hercegovina**

**Rok za dostavljanje prijava je 16. mart 2024. godine**

Zainteresovani aplikanti mogu dobiti dodatne informacije i objašnjenja postavljanjem pitanja na e-mail: [crp@crp.org.ba](mailto:crp@crp.org.ba) pri čemu u naslovu poruke (Subject) treba navesti „**Green Kick, izrada SECAP-a** – **poziv za prijave JLS**”, najkasnije do 8. marta 2024. godine.

Na upite će biti odgovoreno u roku od 2 radna dana od prijema. Kako bi se osigurala transparentnost procesa, prijave i pojašnjenja učinila dostupnim svim zainteresovanim stranama, na internet stranici CRP-a, će biti objavljeni odgovori na upite koji budu dostavljeni, najkasnije do 12. marta 2024. godine.

**Obrazac za podnošenje prijave u okviru Javnog poziva možete preuzeti na** [**www.crp.org.ba**](http://www.crp.org.ba)